Islannin hallitus aikoo velvoittaa työnantajia maksamaan samasta työstä samaa palkkaa sukupuolesta, etnisyydestä, seksuaalisesta suuntautumisesta tai kansallisuudesta riippumatta, uutistoimisto AP kirjoittaa.

Islanti kertoi aikeesta kansainvälisenä naistenpäivänä keskiviikkona.

Islanti velvoittaa yritykset maksamaan samaa palkkaa samasta työstä

Hallitus tekee lakiesityksen asiasta kuukauden aikana. Se haluaa velvoittaa yli 25 henkilöä työllistävät työnantajat hankkimaan todistuksen, jolla sen tulee osoittaa noudattavansa lakia samasta palkasta.

Ilmeisesti Islanti on ensimmäinen maa maailmassa, joka vaatii myös yksityisiä yrityksiä noudattamaan sääntöä.

Sukupuolten palkkaerot Islanti haluaa kuroa umpeen vuoteen 2022 mennessä.

– Nyt on oikea aika tehdä jotain radikaalia tälle asialle, Islannin sosiaali- ja tasa-arvoministeri Thorsteinn Viglundsson sanoi AP:n mukaan.

– Oikeus tasa-arvoon on ihmisoikeus. Meidän tulee varmistaa, että miehillä ja naisilla on tasa-arvoiset mahdollisuudet työpaikoilla, hän jatkoi.

Lakiesityksellä parlamentissa laaja tuki

Maailman talousfoorumin raportin (siirryt toiseen palveluun)mukaan tasa-arvo toteutuu parhaiten Islannissa. Toisella ja kolmannella sijalla ovat Suomi ja Norja.

Islannissa naiset ansaitsevat silti keskimäärin 14–18 prosenttia miehiä vähemmän. Lokakuussa islantilaisnaiset osoittivat mieltä parlamentin edessä palkkaeroja vastaan.

Uuden lain odotetaan menevän läpi, koska sillä on parlamentissa laaja tuki. Sen odotetaan astuvan voimaan vuonna 2020.

Islannissa on myös naiskiintiöt parlamentin komiteoissa ja yritysten hallituksissa.

Suomessa palkkaeroille voi olla hyväksyttäviä syitä

Suomen tasa-arvovaltuutetun mukaan Suomessa naisten ja miesten väliset palkkaerot (siirryt toiseen palveluun)koko työmarkkinoilla ovat noin 17 prosenttia.

Sukupuoleen perustuva syrjintä palkkauksessa on Suomessa lailla kielletty. Palkkaeroille voi kuitenkin olla hyväksyttäviä (siirryt toiseen palveluun)syitä, joita voivat olla esimerkiksi henkilön koulutus, osaaminen ja aloitteellisuus.